Pia Larsen (V), 2005-06-02:
På FN's årtusindtopmøde i september 2000 lovede 191 deltagende lande hinanden, at levevilkårene for 1,2 milliarder mennesker, der lever i yderste fattigdom, skulle forbedres inden 2015.
I denne forbindelse blev otte mål identificeret, de såkaldte 2015-mål.
Målopfyldelsen har ikke været lige god i alle dele af verden, men i løbet af de seneste 10 år er der dog sket betydelige fremskridt i Asien, hvor bl.a. lande som Indien og Kina har oplevet en meget flot økonomisk fremgang, og antallet af mennesker i Østasien, der lever for under 1 dollar om dagen, er halveret
På verdensplan er den gennemsnitlige levealder steget med 8 år, børns skolegang er steget fra 80 pct. til 84 pct., og den samlede børnedødelighed er faldet fra 93 til 83 dødfødte børn ud af 1.000 fødte.
De afrikanske lande halter bagefter, alt for meget bagefter.
Afrika når ikke målene, medmindre der gøres en ekstra indsats på dette kontinent.
For at skabe økonomisk vækst er der behov for flere initiativer i den private sektor.
Der skal derfor arbejdes for at skabe bedre betingelser for erhvervsudvikling i Afrika.
I denne forbindelse bør Danmark sikre mere målrettet støtte til afrikansk erhvervsudvikling, så landene dér kan konkurrere både nationalt, regionalt og internationalt.
Det er også vigtigt, at der er muligheder for samhandel.
Derfor skal vi arbejde for at afvikle EU's toldkvoter og eksportstøtte.
Det initiativ er allerede sat i gang med Everything but Arms-aftalen, der skal sikre fri markedsadgang for de mindst udviklede lande.
Selv om øget udviklingsbistand, øget handel og bedre markedsadgang kan hjælpe Afrika langt hen ad vejen, er en af de afgørende faktorer for udvikling god regeringsførelse.
De afrikanske regeringer har selv ansvaret for, at de offentlige midler og den offentlige forvaltning styres ansvarligt.
I den forbindelse er det afgørende, at korruption bekæmpes effektivt.
Vi skal også huske på, at korruptionsbekæmpelse i sig selv er fattigdomsbekæmpende.
Som det fremgår af regeringsgrundlaget, vil regeringen sætte fokus på Afrika, når der på FNtopmødet til september gøres status over 2015målene.
Ifølge regeringens prioriteter for det danske samarbejde med Afrika er målet, at to tredjedele af den danske bilaterale bistand skal investeres i Afrika.
Regeringens afrikapolitik er baseret på seks overordnede målsætninger.
Den første er, at Afrika skal integreres i verdensøkonomien, erhvervsudviklingen i Afrika skal fremmes, fred og stabilitet skal være en forudsætning for udviklingen i Afrika, nærområdeindsatsen i Afrika skal styrkes, menneskerettigheder og demokrati skal styrkes i Afrika, og der skal sundhed, uddannelse, vand og bæredygtigt miljø til Afrikas fattigste.
Der skal ligeledes fokus på kvinders rettigheder.
Vi skal arbejde for, at kvinderne i de fattigste lande får adgang til uddannelse og arbejdsmarkedet, samt at kvinder får de samme politiske og økonomiske rettigheder som mænd.
Afslutningsvis vil jeg understrege, at med hensyn til at opfylde vores del af aftalen om 2015-målene er det ikke Danmark, der får røde ører.
Dette fremgår tydeligt at de danske statusrapporter så vel som i internationale sammenhænge, senest i en rapport, der fastslår, at Danmark er det land, der yder den mest effektive udviklingsbistand.
Jeg skal på vegne af Venstre, Socialdemokratiet, Dansk Folkeparti, Det Konservative Folkeparti, Det Radikale Venstre og SF fremsætte følgende: Forslag til vedtagelse
»Folketinget opfordrer regeringen til i forbindelse med FN's topmøde at arbejde for – fuld gennemførelse af 2015-målene, især i Afrika, ved at mobilisere 25 mia. USD til ekstra udviklingsbistand, op til 100 pct. eftergivelse af gæld til de fattigste udviklingslande samt ressourcer til Den Globale Fond, – at 2015-målene indarbejdes i nationale fattigdomsstrategier, og at der inddrages bl.a. miljøhensyn, kvinders og børns rettigheder, samt at strategierne understøttes af langsigtet koordineret donorbistand, – intensivering af kampen mod hiv/aids gennem øgede økonomiske ressourcer til det enkelte lands strategi, – fremme af seksuel og reproduktiv sundhed og rettigheder, – øget økonomisk vækst gennem bæredygtig udvikling og erhvervsudvikling med respekt for demokrati og god regeringsførelse samt styrket effekt af udviklingsbistanden gennem donorkoordination, – effektiv beskyttelse af det fælles miljø, styrket indsats mod global opvarmning og – lige adgang til grundlæggende rettigheder for kvinder og mænd, herunder at EU iværksætter konkrete initiativer til opfølgning af Beijinghandlingsplanen.«